Komisijos komunikatas - Europos Skaidrumo iniciatyva - Santykių su interesų grupių atstovais pagrindas (registras ir elgesio kodeksas) {SEC(2008) 1926} /* KOM/2008/0323 galutinis */





[pic] | EUROPOS BENDRIJŲ KOMISIJA | Briuselis, 27.5.2008 KOM(2008) 323 galutinis KOMISIJOS KOMUNIKATAS Europos skaidrumo iniciatyva Santykių su interesų grupių atstovais pagrindas (registras ir elgesio kodeksas) {SEC(2008) 1926} KOMISIJOS KOMUNIKATAS Europos skaidrumo iniciatyva Santykių su interesų grupių atstovais pagrindas (registras ir elgesio kodeksas) 2007 m. kovo 21 d. Komisija priėmė komunikatą „Tolesni veiksmai dėl žaliosios knygos Europos skaidrumo iniciatyva “[1], į kurį, be kita ko, įtrauktas sprendimas sukurti jos santykių su interesų grupių atstovais pagrindą. Nuspręsta: - sukurti naują savanorišką Interesų grupių atstovų registrą, kuris pradės veikti 2008 m. pavasarį; - parengti elgesio kodekso projektą. Kodekso laikymasis bus vienas registracijos reikalavimų ir Komisija prižiūrės, ar kodeksas vykdomas; - sukurti kodekso ir registro priežiūros bei įgyvendinimo mechanizmą; - padidinti skaidrumą aktyviau taikant Komisijos konsultavimosi standartus, ypač standartinėje konsultacijų internete svetainėje. Šiame komunikate: - papildomai paaiškinamos minėtosios priemonės ir pateikiama jų įgyvendinimo pažangos ataskaita; - pateikiamas po viešų konsultacijų sudarytas elgesio kodeksas. ********** Įgyvendindama komunikatą „Tolesni veiksmai dėl žaliosios knygos Europos skaidrumo iniciatyva “ Komisija ne kartą tarėsi su suinteresuotosiomis šalimis ir rengė atviras, viešas konsultacijas dėl elgesio kodekso. Iš gautų atsiliepimų aiškiai matyti, kad visi veikėjai iš esmės pageidauja papildomų paaiškinimų, ypač registruotinos veiklos ir subjektų apibrėžčių, taip pat priežiūros ir įgyvendinimo mechanizmo. Komunikate pateikiama informacijos apie šiuos santykių su interesų grupių atstovais pagrindo aspektus. 1. SAVANORIšKAS INTERESų GRUPIų ATSTOVų REGISTRAS 2008 m. pavasarį interesų grupių atstovai galės internetu patogiai užsiregistruoti registre, kurį sudarys žiniatinklio sietuvas ir duomenų bazė, ir vėliau reguliariai atnaujinti informaciją, o plačioji visuomenė turės galimybę susipažinti su registro turiniu. Iš atsiliepimų paaiškėjo, kad reikia daugiau informacijos apie veiklą ir veikėjus, įtrauktus į apibrėžtis „interesų grupių atstovavimas“ ir „interesų grupių atstovas“. 1.1. „Interesų grupių atstovavimas“: registruotina veikla Registruotina „interesų grupių atstovavimo“ veikla apibūdinama kaip „veikla, kuria siekiama daryti įtaką Europos institucijų politikos formavimo ir sprendimų priėmimo procesams[2]“. Į šią apibrėžtį neįtraukiama: - veikla, susijusi su teisinėmis ir kitomis profesionalų konsultacijomis, jeigu tokia veikla, pavyzdžiui, atliekama teisininkų ar kitų susijusių specialistų, siekiama užtikrinti kliento teisę į teisingą bylos nagrinėjimą, įskaitant teisę į gynybą administraciniame procese; - socialiniame dialoge dalyvaujančių socialinių partnerių (profesinių sąjungų, darbdavių asociacijų) veikla. Tačiau imdamiesi veiklos, kuri Sutartyse nenumatyta, šie dalyviai turėtų registruotis, kad būtų užtikrinta, jog visiems interesams atstovaujama vienodai. - Komisijos tiesioginiu prašymu (pavyzdžiui, jei Komisija ad hoc arba reguliariai prašo suteikti faktinės informacijos, duomenų ar ekspertų žinių, kviečia į viešus bylų nagrinėjimus) vykdoma veikla arba dalyvavimas konsultacinių komitetų ar kitų panašių forumų veikloje. Komisija pripažįsta, kad daugelis interesų grupėms atstovaujančių organizacijų užsiima ne tik registruotina veikla. Šios organizacijos, pavyzdžiui, rengia tyrimus, statistiką ir kitą informaciją bei dokumentus, taip pat moko narius ar klientus, ugdo jų gebėjimus, o šios veiklos rūšys, jeigu jos nesusijusios su interesų grupių atstovavimo veikla, į minėtąją apibrėžtį neįtrauktos. Komisija ragina Europos tinklus, federacijas, asociacijas ir platformas parengti bendras skaidrias gaires, kurios būtų vienas iš savireguliavimo aspektų ir pagal kurias jų nariai galėtų nustatyti, kurios veiklos rūšys įtrauktos į minėtąją apibrėžtį. 1.2. „Interesų grupių atstovai“: subjektai, kurie turėtų užsiregistruoti Užsiregistruoti turėtų tik interesų grupių atstovavimo veiklą vykdantys subjektai, apibrėžti pirmiau, o ne atskiri asmenys. Bet kuris subjektas, išskyrus vietines, regionines, nacionalines ir tarptautines valstybinės valdžios institucijas[3], kad ir koks yra jo teisinis statusas, turėtų užsiregistruoti, jeigu vykdo pirmiau apibrėžtą veiklą. Tai taikytina socialiniams partneriams (darbdavių organizacijoms ir profesinėms sąjungoms), kurie neapsiriboja socialiniu dialogu ir vykdo interesų grupių atstovavimo veiklą. Tai taip pat taikytina valstybinių valdžios institucijų asociacijoms, kurių teisinis statusas privatus, arba mišraus pobūdžio (privačioms ir valstybinėms) struktūroms, kurioms priklauso valstybinės valdžios institucijos, jeigu jos vykdo pirmiau apibrėžtą veiklą. 2. ELGESIO KODEKSAS Po diskusijų su įvairiais Europos suinteresuotųjų šalių tinklais bei po atvirų ir viešų konsultacijų, vykusių nuo 2007 m. gruodžio 10 d. iki 2008 m. vasario 15 d., atsižvelgdama į daugiau negu 60 gautų nuomonių, Komisija sukūrė pridedamą elgesio kodeksą (žr. priedą). Besiregistruojantieji turėtų sutikti laikytis šio kodekso arba profesinio kodekso, kurio taisyklės panašios. Pareikšdami, kad laikosi profesinio kodekso, kurio taisyklės panašios, besiregistruojantieji turėtų sutikti tą kodeksą pateikti Komisijai, jeigu ji to pareikalautų. Per konsultacijas daugelis pritarė konsultaciniame dokumente siūlytam glaustam ir konkrečiam kodeksui. Kai kurios organizacijos pritartų platesnio užmojo siekiui: didesnės taikymo srities kodeksui, į kurį būtų įtraukti tokie klausimai kaip interesų konfliktai arba darbuotojų judėjimas iš privataus sektoriaus į valstybinį ir atvirkščiai (angl. „revolving doors“). Tačiau šie klausimai nepriklauso Europos skaidrumo iniciatyvos taikymo sričiai. Viena, registru siekiama padidinti bendrą Komisijos ir interesų grupių atstovų santykių skaidrumą. Antra, Komisija mano, kad tokie klausimai kaip institucijos narių ir Komisijos personalo interesų konfliktai jau įtvirtinti daugelyje esamų taisyklių, pagal kurias numatytos atitinkamos apsaugos priemonės, pavyzdžiui, Sutartyse, Tarnybos nuostatuose, Komisijos narių elgesio kodekse ir geros administracinės elgsenos kodekse. Šios taisyklės taikomos ne tik dirbantiems Komisijos nariams ir personalui, bet ir nebedirbantiems Europos Komisijoje asmenims[4]. Elgesio kodekse pateikiama daug atsakymų į per konsultacijas kilusius klausimus: jame tiksliau apibrėžta susijusi veikla ir susiję subjektai. Kodekse taip pat išsamiau aptariamas priežiūros ir įgyvendinimo mechanizmas. 3. PRIEžIūROS IR įGYVENDINIMO MECHANIZMAS Elgesio kodekse pateikiamos septynios aiškios taisyklės, kurių laikymąsi galima patikrinti ir kurių turi laikytis pasirašiusieji kodeksą. Komisija taikys korekcines priemones tik tuo atveju, jeigu galės nustatyti, kad pažeista viena ar daugiau iš minėtųjų septynių konkrečių taisyklių. Vienas iš pažeidimų, inter alia , yra į registrą įrašyta apgaulinga arba klaidinanti informacija. Kilus įtarimų, kad kodeksas pažeistas, bet kas galės pateikti skundą Komisijai. Gavusi tokį skundą, prieš prasidedant oficialiam procesui, Komisija paprašys susijusio subjekto paaiškinti klausimą ir pasiūlys šiam subjektui laikytis taisyklių bei ištaisyti apgaulingą ar klaidinančią informaciją registre. Reikėtų numatyti galimybę, jog pasitaikys piktybiškų skundų, ir nustatyti, kaip juos tvarkyti. Kodekse numatyta tam tikra apsaugos priemonė: kad Komisija atsižvelgtų į skundus, jie turės būti pagrįsti esminiais faktais. Gavus pagrįstą skundą bus pradėtas administracinis procesas, kuris bus vykdomas nepažeidžiant proporcingumo principo ir teisių į gynybą. Komisija taikys šias korekcines priemones: - laikinas registracijos galiojimo sustabdymas tam tikrą laikotarpį arba tol, kol užsiregistravęs subjektas ištaisys padėtį. Kol registracijos galiojimas sustabdytas, subjektai neturės galimybės gauti jokios naudos iš registracijos; - registracijos panaikinimas, jeigu šiurkščiai ir nuolat nesilaikoma kodekso. Suinteresuotajam subjektui bus pranešta apie administracinio proceso rezultatą. Skundo teikėjas bus informuotas. 4. KONSULTACIJOS IR STANDARTINIS šABLONAS Komisija ilgainiui ims taikyti šabloną viešosioms konsultacijoms, kurios pradedamos kompetentingų generalinių direktoratų konsultacijų puslapiuose ir skelbiamos Komisijos bendrame visų viešųjų konsultacijų portale „Your Voice in Europe“ („Jūsų balsas Europoje“), pristatyti. Taip bus užtikrinta sisteminė konsultacijų ir registro sąsaja; konsultuojantis nuomonę paskelbę neužsiregistravę subjektai bus informuojami apie registraciją ir galės užsiregistruoti. 5. TARPINSTITUCINIS METODAS Kvietimas užsiregistruoti ir pripažinti elgesio kodeksą bus teikiamas tik tiems interesų grupių atstovams, kurie bendrauja su Europos Komisija. Daugelis konsultacijų dalyvių ragina sukurti tarpinstitucinį „vieno langelio“ principu pagrįstą registrą ir kodeksą. Komisija yra paraginusi Europos Parlamentą, Regionų komitetą bei Ekonomikos ir socialinių reikalų komitetą išnagrinėti galimybę glaudžiau bendradarbiauti šioje srityje. Komisija džiaugiasi palankia Europos Parlamento reakcija į šį pasiūlymą ir yra pasirengusi aptarti „vieno langelio“ principu pagrįstos bendros su Parlamentu ir Europos Sąjungos Taryba registracijos sistemos kūrimo klausimą. ********** Komisijos darbuotojai, ieškantys kontaktinių duomenų, raginami naudotis registru ir siekti skaidrumo – visuomet kviesti neužsiregistravusius subjektus, su kuriais palaiko darbo santykius, registruotis. Komisija mano, kad registracija gerokai padidina skaidrumą, todėl ragina visas interesų grupių atstovavimo veikla užsiimančias organizacijas registruotis. PRIEDAS interesų grupių atstovų elgesio kodeksas Interesų grupių atstovavimas yra teisėta demokratinės sistemos dalis. Europos Komisija, siekdama sustiprinti visuomenės pasitikėjimą, sudarė savanorišką registrą ir priėmė šį elgesio kodeksą, kad padidintų atstovavimo interesų grupėms, tų grupių narių ir jų veiklos skaidrumą. Šiame kodekse pateikiamos septynios pagrindinės taisyklės, kuriomis nustatoma, kaip interesų grupių atstovai turėtų elgtis atstovaudami grupių interesams. Besiregistruojantieji sutinka laikytis šio kodekso arba pareiškia, kad jau laikosi profesinio kodekso, kurio taisyklės panašios. Registruotina „interesų grupių atstovavimo“ veikla apibūdinama kaip „veikla, kuria siekiama daryti įtaką Europos institucijų politikos formavimo ir sprendimų priėmimo procesams“. Į šią apibrėžtį neįtraukiama: - su teisinėmis ir kitomis profesionaliomis konsultacijomis susijusi, pavyzdžiui, teisininkų ar kitų specialistų veikla, jeigu ja siekiama užtikrinti kliento pagrindinę teisę į teisingą bylos nagrinėjimą, įskaitant teisę į gynybą administraciniame procese; - socialinių partnerių, kaip socialinio dialogo dalyvių (profesinių sąjungų, darbdavių asociacijų ir pan.), veikla. Tačiau imdamiesi tokios veiklos, kuri Sutartyse jiems nenumatyta, šie dalyviai turėtų užsiregistruoti tam, kad visiems interesams būtų atstovaujama vienodai. - Komisijos tiesioginiu prašymu (pavyzdžiui, jei Komisija ad hoc arba reguliariai prašo suteikti faktinės informacijos, duomenų arba ekspertų žinių, kviečia į viešus bylų nagrinėjimus) vykdoma veikla arba dalyvavimas konsultacinių komitetų ar kitų panašių forumų veikloje. Komisija pripažįsta, kad daugelis interesų grupėms atstovaujančių organizacijų užsiima ne tik registruotina veikla. Šios organizacijos, pavyzdžiui, rengia tyrimus, statistiką ir kitą informaciją bei dokumentus, taip pat moko narius ar klientus ir ugdo jų gebėjimus, o šios veiklos rūšys, jeigu jos nesusijusios su interesų grupių atstovavimo veikla, į minėtąją apibrėžtį neįtrauktos. Principai Interesų grupių atstovai turi laikytis atvirumo, skaidrumo, sąžiningumo ir orumo principų – to iš jų teisėtai tikisi piliečiai ir kitos suinteresuotosios šalys. Komisijos nariai ir darbuotojai taip pat turi laikytis griežtų jų nešališkumą užtikrinančių taisyklių. Atitinkamos nuostatos yra viešos ir įtvirtintos Europos Bendrijų steigimo sutartyje, Tarnybos nuostatuose, Komisijos narių elgesio kodekse ir geros administracinės elgsenos kodekse. TAISYKLėS Interesų grupių atstovai: 1) visada nurodo savo pavadinimą bei subjektą (-us), kuriam (-iems) dirba ar atstovauja; 2) registruodamiesi niekada nepateikia klaidingų duomenų, kurie galėtų suklaidinti trečiąsias šalis ir (arba) ES personalą; 3) visada deklaruoja interesus ir, kai tinkama, klientus ar narius, kuriems atstovauja; 4) visada užtikrina, kad, kiek jiems žinoma, teikiama informacija yra nešališka, išsami, atnaujinta ir neklaidinama; 5) niekada neišgauna ir nesiekia išgauti informacijos ar sprendimo nesąžiningai; 6) niekada neskatina ES darbuotojų pažeisti jiems taikomas taisykles ir elgsenos reikalavimus; 7) įdarbindami buvusius ES personalo narius, turi visada gerbti jų įsipareigojimą laikytis jiems taikomų taisyklių ir konfidencialumo reikalavimų. KITOS NUOSTATOS - Kodekso pažeidimai. Užsiregistravę subjektai informuojami ir sutinka, kad, jų atstovams pažeidus minėtąsias taisykles, registracijos galiojimas gali būti sustabdytas arba panaikintas, Komisijai atlikus administracinį procesą nepažeidžiant proporcingumo principo ir teisės į gynybą. - Skundai. Užsiregistravę subjektai informuojami, kad faktais pagrįstą skundą dėl minėtųjų taisyklių pažeidimo Komisijai gali pateikti bet kas. - Nuomonių ir kitų dokumentų skelbimas. Užsiregistravusiems subjektams pranešama, kad jų nuomonės, pateiktos per viešąsias konsultacijas, bus skelbiamos internete, kartu nurodant nuomonę paskelbusiojo tapatybę, nebent jis nesutiktų, kad jo asmeniniai duomenys būtų paskelbti, teigdamas, jog tai pakenktų jo teisėtiems interesams. Komisijai, gavus prašymą ir laikantis Reglamento (EB) Nr. 1049/2001 dėl galimybės susipažinti su dokumentais nuostatų, gali tekti atskleisti su interesų grupių atstovų veikla susijusią korespondenciją ir kitus dokumentus. [1] COM (2007) 127 galutinis. [2] COM (2006) 194 galutinis: Žalioji knyga „Europos skaidrumo iniciatyva“. [3] Jos turės galimybę įvesti duomenis į registrą, jeigu to pageidaus. [4] Žr. Europos bendrijos steigimo sutarties 213 ir 287 straipsnius, Komisijos narių elgesio kodeksą (ypač „Nepriklausomumas ir orumas“), Tarnybos nuostatus (ypač 11–18 straipsnius) bei geros administracinės elgsenos kodeksą (ypač „Objektyvumas ir nešališkumas“).